**REPUBLIKA HRVATSKA**

**OPĆINA PRIVLAKA**

**SLUŽBA ZA PRORAČUN I FINANCIJE**

**UPUTE ZA IZRADU PRORAČUNA OPĆINE PRIVLAKA**

**ZA RAZDOBLJE 2019. – 2021.**

**Privlaka, rujan 2018. godine**

1. **UVOD**

Sukladno odredbama članka 27. Zakona o proračunu (NN broj 87/08, 136/12 i 15/15) Služba za proračun i financije općine Privlaka dostavlja Upute za izradu Proračuna Općine Privlaka i financijskih planova proračunskog korisnika za razdoblje od 2019. – 2021. godine.

Prema proračunskom kalendaru, Vlada Republike Hrvatske (dalje u tekstu: Vlada) usvaja smjernice ekonomske i fiskalne politike za trogodišnje razdoblje koje između ostaloga sadrže ciljeve ekonomske politike za trogodišnje razdoblje te makroekonomski i fiskalni okvir opće države. Smjernice ekonomske i fiskalne politike za razdoblje 2019. - 2021. (dalje u tekstu: Smjernice) koje je Vlada usvojila na svojoj 110. sjednici održanoj 2. kolovoza 2018. izrađene su na temelju Nacionalnog programa reformi 2018. i Programa konvergencije Republike Hrvatske za razdoblje 2018. - 2021. te posebnih preporuka Vijeća EU za Republiku Hrvatsku.

Sukladno Zakonu o proračunu (Narodne novine, br. 87/08, 136/12 i 15/15), a na temelju Smjernica, Ministarstvo financija sastavlja Upute za izradu proračuna jedinica lokalne i područne (regionalne) samouprave za razdoblje 2019. - 2021.

Dostavljene upute Ministarstva financija sadrže:

- temeljne ekonomske pokazatelje iz Smjernica,

- metodologiju izrade financijskog plana proračunskih i izvanproračunskih korisnika jedinice,

- metodologiju izrade proračuna jedinica lokalne i područne (regionalne) samouprave,

- planiranje rashoda proračunskih korisnika u sklopu decentraliziranih funkcija i

- pripadajuće obrasce.

Temeljem uputa Ministarstva financija, Služba za proračun i financije općine Privlaka izradila je ove Upute za izradu Proračuna općine Privlaka za razdoblje 2019. – 2021. godine.

Ove upute sadrže:

- temeljna ekonomska ishodišta i pretpostavke za izradu prijedloga proračuna općine Privlaka

- metodologiju izrade prijedloga proračuna JL(P)RS

- metodologiju izrade prijedloga financijskog plana proračunskog korisnika JL(P)RS

- visinu financijskog plana proračunskog korisnika koji sadrži visinu financijskog plana za prethodnu proračunsku godinu i tekuću proračunsku godinu te prijedlog visine financijskog plana za slijedeću proračunsku godinu i za slijedeće dvije godine raspoređen na

a) visinu sredstava potrebnih za provedbu postojećih programa, odnosno aktivnosti, koje proizlaze iz trenutno važećih propisa i

b) visinu sredstava potrebnih za uvođenje i provedbu novih ili promjenu postojećih programa, odnosno aktivnost

- način pripreme i terminski plan za izradu proračuna i prijedloga financijskog plana proračunskog korisnika Općine Privlaka

Pri izradi prijedloga financijskog plana proračunski korisnik proračuna Općine Privlaka obvezan se pridržavati ovih uputa. Čelnik proračunskog korisnika odgovoran je za zakonito i pravilno planiranje i izvršavanje financijskog plana i u skladu s određenim limitima.

1. **TEMELJNA EKONOMSKA ISHODIŠTA I PRETPOSTAVKE ZA IZRADU PRIJEDLOGA PRORAČUNA OPĆINE PRIVLAKA**

Vlada Republike Hrvatske je krajem travnja 2018. godine usvojila te dostavila Europskoj komisiji Nacionalni program reformi Republike Hrvatske za 2018., kao i Program konvergencije Republike Hrvatske za razdoblje 2018. – 2021. Program konvergencije opisuje makroekonomska i fiskalna kretanja te izglede u narednom razdoblju, a definira i planove za osiguravanje srednjoročne održivosti javnih financija.

Važnu ulogu ima cjelovita reforma poreznog sustava koja je započela 1. siječnja 2017. te nastavljena u 2018. godini s ciljem smanjenja ukupnog poreznog i administrativnog opterećenja, stvaranja stabilnijeg i jednostavnijeg poreznog sustava koji će pružiti veću sigurnost za sve porezne obveznike. Treći krug poreznog rasterećenja predviđa se od početka 2019. godine, a najznačajnije izmjene odnose se na promjene u oporezivanju porezom na dodanu vrijednost te oporezivanju rada.

Značajan učinak na prihode proračuna imat će i povlačenje sredstva iz EU fondova koja

će biti usmjerena na različite razvojne i infrastrukturne projekte .

Rashodna strana proračuna određena je daljnjim jačanjem fiskalne održivosti uz provođenje mjera u svrhu poticanja razvoja i adekvatne skrbi za sve slojeve stanovništva.

1. **METODOLOGIJA IZRADE PRIJEDLOGA PRORAČUNA JEDINICE LOKALNE I PODRUČNE (REGIONALNE) SAMOUPRAVE**

Metodologija izrade proračuna propisana je Zakonom o proračunu Zakonom o proračunu (NN broj 87/08, 136/12 i 15/15) i podzakonskim aktima: Pravilnikom o proračunskim klasifikacijama (NN broj 26/10 i 120/13) i Pravilnikom o proračunskom računovodstvu i Računskom planu (NN broj 124/14, 115/15, 87/16, 3/18).

Proračun jedinice lokalne samouprave sastoji se, sukladno članku 16. Zakona o proračunu, od općeg i posebnog dijela za 2019. godinu, projekcija za 2020. i 2021. godinu te plana razvojnih programa. Opći dio proračuna čini Račun prihoda i rashoda i Račun financiranja. Posebni dio proračuna sastoji se od plana rashoda i izdataka proračunskih korisnika iskazanih prema organizacijskoj, programskoj i ekonomskoj klasifikaciji.

Obvezno je uključivanje svih prihoda i primitaka, rashoda i izdataka proračunskih korisnika u proračun jedinice lokalne samouprave, sukladno ekonomskoj, programskoj, funkcijskoj, organizacijskoj, lokacijskoj klasifikaciji te izvorima financiranja.

Plan razvojnih programa je dokument sastavljen za trogodišnje razdoblje koji sadrži ciljeve i prioritete razvoja jedinice lokalne i regionalne (područne) samouprave povezane s programskom i organizacijskom klasifikacijom proračuna.

Predstavničko tijelo jedinice lokalne i područne (regionalne) samouprave donosi proračun jedinice lokalne i područne (regionalne) samouprave za 2019. godinu na razini podskupine (treća razina računskog plana), a projekcije za 2020. i 2021. godinu na razini skupine (druga razina računskog plana).

* 1. **Primjena ekonomske klasifikacije**

Prihod od naknade za uređenje voda prihod je Hrvatskih voda, a Hrvatske vode su ovlastile jedinice lokalne samouprave da taj prihod prikupljaju u ime i za račun Hrvatskih voda. Jedinice lokalne samouprave prihod od naknade za uređenje voda prikupljaju zajedno s komunalnom naknadom. Prihodi od naknade za uređenje voda evidentiraju se na osnovnom računu 23955 Obveze za naplaćene tuđe prihode, a ne, kako to evidentiraju neke jedinice, na računu 65224 Naknada za uređenje voda. Obveza za naplaćene tuđe prihode se zatvara u trenutku prijenosa sredstava na račun Hrvatskih voda. Navedeno znači da jedinice lokalne samouprave ne planiraju prihod od naknade za uređenje voda u okviru podskupine 652 Prihodi po posebnim propisima.

Rashodi za projektnu dokumentaciju, usluge konzaltinga i nadzora, koji su povezani s rashodima za tekuće i investicijsko održavanje, evidentiraju se kao i izvedeni radovi na istom osnovnom računu unutar odjeljka 3232 Usluge tekućeg i investicijskog održavanja, a planiraju na podskupini 323 Rashodi za usluge. Međutim, ako su navedeni rashodi povezani s dodatnim ulaganjem, evidentiraju se i planiraju u okviru skupine računa 45 Rashodi za dodatna ulaganja na nefinancijskoj imovini.

Ukupni prihod od poreza na dohodak prikupljen na svom području jedinice planiraju unutar podskupine računa 611 Porez i prirez na dohodak. Odredbama Zakona o financiranju jedinica lokalne i područne (regionalne) samouprave (Narodne novine, br. 127/17) propisano je da se od ukupno ostvarenih prihoda od poreza na dohodak 17% izdvaja za fiskalno izravnanje. Sredstva fiskalnog izravnanja jedinice primaju na dnevnoj bazi i također evidentiraju kao prihod od poreza na dohodak u okviru podskupine računa 611 Porez i prirez na dohodak i to kao nenamjenski prihod.

Prema članku 5. Zakona o financiranju jedinica lokalne i područne (regionalne) samouprave, Ministarstvu financija, Poreznoj upravi pripada naknada u iznosu od 1% od ukupno naplaćenih prihoda za troškove obavljanja poslova utvrđivanja, evidentiranja, naplate, nadzora i ovrhe poreza na dohodak. Naknadu je potrebno planirati kao materijalni rashod u okviru podskupine računa 323 Rashodi za usluge (računovodstveno se iskazuje na osnovnom računu 32399 Ostale nespomenute usluge).

Paušalni porez po krevetu planira se u okviru podskupine računa 611 Porez i prirez na dohodak, a računovodstveno evidentira na osnovnom računu 61132 Porez i prirez na dohodak od iznajmljivanja stanova, soba i postelja putnicima i turistima. Boravišna pristojba planira se u okviru podskupine računa 651 Upravne i administrativne pristojbe, a evidentira na osnovnom računu 65141 Boravišne pristojbe.

* 1. **Dostava proračuna i odluke o izvršenju proračuna Ministarstvu financija**

Sukladno članku 40. Zakona o proračunu, načelnik, gradonačelnik i župan obvezni su dostaviti Ministarstvu financija proračun i projekcije, odluke o izvršavanju proračuna te izmjene i dopune proračuna jedinica lokalne i područne (regionalne) samouprave u roku od 15 dana od njihova stupanja na snagu. Jedinice lokalne i područne (regionalne) samouprave obvezne su na adresu e-pošte Ministarstva financija: lokalni.proracuni@mfin.hr poslati link na navedene dokumente objavljene u službenom glasilu, u roku od 15 dana od dana njihova stupanja na snagu. Sve izmjene i dopune proračuna jedinice lokalne i područne (regionalne) samouprave za 2019. godinu koje stupe na snagu tijekom 2019. godine dostavljaju se također u roku od 15 dana od dana njihova stupanja na snagu i na istu e-mail adresu.

Sukladno članku 112. Zakona o proračunu, godišnji izvještaj o izvršenju proračuna jedinice lokalne i područne (regionalne) samouprave dostavlja se Ministarstvu financija i Državnom uredu za reviziju u roku od 15 dana nakon što ga donese predstavničko tijelo jedinice lokalne i područne (regionalne) samouprave. Iznimno, ako predstavničko tijelo ne donese izvještaj, isti se dostavlja Ministarstvu financija i Državnom uredu za reviziju u roku od 60 dana od dana podnošenja predstavničkom tijelu.

Sukladno Uputama za izradu proračuna jedinica lokalne i područne (regionalne) samouprave za razdoblje 2019. - 2021. godišnje izvještaje o izvršenju proračuna jedinica lokalne i područne (regionalne) samouprave, nije potrebno više dostavljati u papirnatom obliku putem pošte Ministarstvu financija, kao niti Državnom uredu za reviziju. Ministarstvu financija je potrebno na e-mail adresu lokalni.proracuni@mfin.hr dostaviti isključivo link na internetsku stranicu jedinice lokalne i područne (regionalne) samouprave na kojoj je izvještaj objavljen. Državnom uredu za reviziju je podatak o linku potrebno dostaviti na e-mail Državnog ureda za reviziju na e-mail područnog ureda Državnog ureda za reviziju na čijem području je sjedište jedinice. Sve e-mail adrese su objavljene na mrežnoj stranici Državnog ureda za reviziju, <http://www.revizija.hr/hr/kontakt/>.

* 1. **Unos podataka iz proračuna jedinica na web aplikaciju za statističke podatke**

Za potrebe statističkog praćenja, a radi učinkovitosti korištenja podataka jedinice unose podatke po ekonomskoj klasifikaciji u posebnu web aplikaciju Ministarstva financija „Financijski planovi JLP(R)S“ (raspoloživu na stranci: https://www3.apisit.hr/wab/servlet/proweb/webjlprs/LogIN) iz dokumenata:

- proračuna za 2019. i projekcija za 2020. i 2021.,

- privremenog financiranja za 2019. (u slučaju donošenja odluke o privremenom financiranju) i

- svih izmjena i dopuna proračuna za 2019.

Sve podatke u aplikaciju treba unositi kontinuirano, najkasnije 15 dana od dana stupanja na snagu svakog pojedinog dokumenta planiranja.

Upute za pristup i korištenje aplikacije dostupne su na mrežnoj stranici Ministarstva financija, na adresi <http://www.mfin.hr/hr/elektronicka-dostava-planova-proracuna-jlprs-upute>.

* 1. **Primjena načela transparentnosti**

Da bi se osiguralo ostvarenje načela transparentnosti i slobodan pristup informacijama kao i njihovo povezivanje, preuzimanje i ponovno korištenje, preporučuje se da se svi navedeni materijali vezani uz proračun i njegove izmjene objavljuju u formatu pogodnom za daljnju obradu (word i excel).

* 1. **Zaduživanje i davanje jamstava i suglasnosti**

Zakonom o proračunu i Pravilnikom o postupku zaduživanja te davanja jamstava i suglasnosti jedinica lokalne i područne (regionalne) samouprave (Narodne novine, br. 55/09 i 139/10) propisan je postupak davanja suglasnosti za zaduživanje jedinica lokalne i područne (regionalne) samouprave (dalje u tekstu: općina, grad, županija), davanja jamstva županije i davanja suglasnosti općine, grada i županije, obvezni sastojci zahtjeva, obvezni prilozi i dokumentacija, te način izvještavanja o zaduživanju, danim jamstvima i suglasnostima.

Zakonom o proračunu propisana je obveza i rok dostave ugovora o zaduženju te izvješća o zaduženju, danim jamstvima i suglasnostima putem Obrasca IZJS Ministarstvu financija. Skenirani ugovori i Obrasci IZJS (potpis župana/gradonačelnika/načelnika i pečat) dostavljaju se na e-mail adresu Ministarstva financija (lokalni.proracuni@mfin.hr) u propisanom roku.

* 1. **Procjena prihoda i rashoda te primitaka i izdataka**

Prihodi jedinica lokalne i područne (regionalne) samouprave planiraju se na temelju istih makroekonomskih pretpostavki kao i kod prihoda državnog proračuna, u skladu s trenutnim kretanjima i makroekonomskim projekcijama za spomenuto razdoblje.

Očekuje se da će u naredne tri godine prihodi od poreza na dohodak, kao i prihodi od imovine kao jedni od najznačajnijih prihoda JLP(R)S biti na razini Proračuna Općine Privlaka za 2018. godinu. Pomoći iz inozemstva i od subjekata unutra općeg proračuna očekuju se u puno većem iznosu u narednom trogodišnjem razdoblju s obzirom da je Općina Privlaka aplicirala za sredstva iz fondova Europske unije, te je također planirano kreditno zaduživanje kako bi se mogao ostvariti planirani projekt izgradnje Dječjeg vrtića. Prihodi od upravnih i administrativnih pristojbi, pristojbi po posebnim propisima i naknada postupno će se u narednom razdoblju smanjivati s obzirom da je proces legalizacije nezakonito izgrađenih stambenih zgrada pri kraju, stoga se očekuje znatno smanjenje prihoda od komunalnog doprinosa.

Pri izradi proračuna jedinica lokalne i područne (regionalne) samouprave, uz smjernice kretanja prihoda i rashoda, svaka jedinica samouprave izrađuje plan rashoda uzimajući u obzir vlastite gospodarske i društvene specifičnosti te pridržavajući se Zakona o proračunu i Zakona o fiskalnoj odgovornosti. Uz ostale redovite rashode i izdatke, nastavit će se realizacija planiranih i započetih projekata kroz naredne godine.

* 1. **Opis planiranih politika općine**

Osnovni ciljevi u provođenju politike Općine Privlaka u narednom razdoblju biti će ulaganje napora za razvoj cjelokupnog područja kao i za porast životnog standarda stanovništva, koliko god to opće prilike budu dozvoljavale, a naročito:

- trajno poticanje malog i srednjeg poduzetništva i razvoj poslovnih zona;

- održavanje postignute kvalitete sveukupne komunalne infrastrukture;

- briga o zdravlju i socijalnoj sigurnosti;

- promoviranje i poticanje kulture, sporta, vatrogastva i drugih društvenih aktivnosti;

- očuvanje i obnova kulturne baštine;

- razvoj turizma i ostalih djelatnosti s tim u vezi;

- funkcionalnost i učinkovitost općinske uprave;

- informatizacija;

- upravljanje imovinom.

Prioriteti Općine Privlaka u 2019. godini su kapitalna ulaganja: gradnja Dječjeg vrtića i rekonstrukcija zgrade „Staračkog“, te sanacija obalnog pojasa od štete uzrokovane elementarnom nepogodom.

1. **METODOLOGIJA ZA IZRADU PRIJEDLOGA PRORAČUNA I FINANCIJSKOG PLANA PRORAČUNSKOG KORISNIKA OPĆINE PRIVLAKA**

Općina Privlaka ima samo jednog proračunskog korisnika i to Dječji vrtić Sabunić koji je u nadležnosti Jedinstvenog upravnog odjela općine Privlaka.

Proračunski korisnik obvezan je izraditi financijski plan u skladu s odredbama Zakona o proračunu, Pravilnika o proračunskim klasifikacijama (Narodne novine, br, 26/10 i 120/13) i Pravilnika o proračunskom računovodstvu i Računskom planu (Narodne novine, br. 124/14, 115/15 i 87/16 i 3/18) te se pridržavati ovih uputa.

Proračunski korisnik svoj financijski plan dostavlja nadležnom Jedinstvenom upravnom odjelu općine Privlaka. Proračunski korisnik u financijskom planu treba iskazati sve svoje prihode i rashode bez obzira na moguće uplate dijela prihoda korisnika u proračun jedinice lokalne i područne (regionalne) samouprave ili podmirivanje dijela rashoda korisnika izravno s računa proračuna.

Prijedlog financijskog plana proračunskog korisnika za razdoblje 2019. - 2021. u skladu s odredbama Zakona o proračunu sadrži:

- procjene prihoda i primitaka iskazane po vrstama za razdoblje 2019. - 2021.,

- plan rashoda i izdataka za razdoblje 2019. - 2021., razvrstane prema proračunskim klasifikacijama i

- obrazloženje prijedloga financijskog plana.

Proračunski korisnik obvezan je izraditi procjenu prihoda i primitaka za razdoblje 2019. – 2021. godine po izvorima financiranja. Izvori financiranja predstavljaju skupine prihoda i primitaka iz kojih se podmiruju rashodi i izdaci određene vrste i utvrđene namjene.

Proračunski korisnik financijski plan za 2019. g. planira i dostavlja nadležnom Jedinstvenom pravnom odjelu Općine Privlaka na razini odjeljka (četvrta razina računskog plana), a usvajaju ga na razini podskupine (treća razina računskog plana), a projekcije za 2010. i 2021. godinu na razini skupine (druga razina računskog plana).

* 1. **Planiranje viškova/manjkova iz prethodnih godina u financijskom planu proračunskog korisnika**

Financijski plan korisnika treba biti uravnotežen. Izuzev prihoda i rashoda potrebno je u plan uključiti i predviđeni manjak, odnosno višak prihoda te i s navedenim bilančnim kategorijama postići uravnoteženje. Financijski plan koji uključuje isključivo plan prihoda i rashoda bez rezultata poslovanja ne pruža cjelovit financijski okvir za donošenje odluka o budućoj potrošnji i izvorima financiranja.

Proračunski korisnici koji posluju s manjkom trebaju kroz financijski plan pokazati korekcije pogrešnih odluka iz prošlosti iz kojih su manjkovi proizašli i iznaći načine za njihovo pokriće. Manjkovi se mogu pokriti ili na teret novih izvora financiranja, odnosno rasta prihoda ili smanjenjem ukupne rashodovne strane u visini nastalih manjkova.

Iznimno, kada proračunski korisnici dođu u situaciju da im preneseni manjak čini značajan dio ukupnog financijskog plana, odnosno da ga s obzirom na projekciju prihoda i stvorene obveze ne mogu realno pokriti u jednoj godini (a da istodobno nastave pružati javnu uslugu zadovoljavajuće kvalitete), moguće je sukcesivno planirati pokriće manjka kroz trogodišnje razdoblje za koje se financijski plan donosi, s tim da nije moguće sav manjak prebaciti na posljednju godinu zadanog trogodišnjeg okvira.

Sukcesivno planiranje pokrića manjka moguće je jedino pod uvjetom da se uz financijski plan donese i akt koji će sadržavati:

- analizu i ocjenu postojećeg financijskog stanja institucije,

- prijedlog mjera za otklanjanja utvrđenih uzroka nastanka negativnog poslovanja te mjera za stabilno održivo poslovanje (to je skup mjera za povećanja visine i/ili strukture prihoda, poboljšanje naplate potraživanja, racionalizaciju poslovanja sa ciljem boljeg iskorištenja kapaciteta i snižavanja troškova, nova organizacijska struktura, promjene u razini zapošljavanja i sl.) i

- akcijski plan provedbe navedenih mjera (s opisom mjere, načinom provedbe, rokom provedbe, imenom i prezimenom odgovorne osobe) s očekivanim financijskim i ekonomskim učinkom.

Takav dokument donosi tijelo koje usvaja i sam financijski plan. Primjenjujući sličnu logiku, proračunski korisnici mogu iznimno sukcesivno planirati trošenje kumuliranog viška iz prethodne(ih) godine. Međutim, i u tom slučaju upravljačko tijelo mora potvrditi tako postupanje.

Višak i manjak ne iskazuje se u financijskom planu na računima razreda 6/7 i 3/4, već se u sam financijski plan uključuje bilančna pozicija 922 Višak/manjak prihoda. Činjenica je da je konačni rezultat poslovanja poznat tek u siječnju godine za koju se donosi financijski plan pa se zbog toga prilikom planiranja tj. izrade financijskog plana u obzir uzima planirani rezultat poslovanja, odnosno njegova procjena rezultata poslovanja

* 1. **Obrazloženje financijskog plana**

Obrazloženje financijskog plana proračunskog korisnika je podloga za analiziranje rezultata i oblikovanje budućih ciljeva, usmjeravanje djelovanja proračunskog korisnika te osnova za utvrđivanje odgovornosti. U skladu s člankom 30. Zakona o proračunu proračunski korisnici su dužni uz prijedlog financijskog plana izraditi i dostaviti obrazloženje prijedloga financijskog plana. Prilikom izrade obrazloženja naglasak je potrebno staviti na ciljeve koji se namjeravaju postići i pokazatelje uspješnosti realizacije tih ciljeva.

U obrazloženju financijskog plana koriste se dvije vrste pokazatelja:

- pokazatelj učinka (outcome) i

- pokazatelj rezultata (output).

Pokazatelj učinka treba dati informaciju o učinkovitosti, dugoročnim rezultatima te društvenim promjenama koje se postižu ostvarenjem cilj, dok se pokazatelji rezultata odnose na proizvedena dobra i usluge unutar aktivnosti/projekta i orijentirani su prema konkretnom rezultatu.

* 1. **Visina financijskog plana proračunskog korisnika**

Sukladno članku 27., stavku 3., točci 4. Zakona o proračunu visina financijskog plana proračunskog korisnika sadrži visinu financijskog plana za prethodnu proračunsku godinu i tekuću proračunsku godinu te prijedlog visine financijskog plana za slijedeću proračunsku godinu i za slijedeće dvije godine raspoređen na:

a) visinu sredstava potrebnih za provedbu postojećih programa, odnosno aktivnosti, koje proizlaze iz trenutno važećih propisa (prvi limit) i

b) visinu sredstava potrebnih za uvođenje i provedbu novih ili promjenu postojećih programa, odnosno aktivnosti (drugi limit).

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Korisnik** | **2017.**  **godina** | **2018.**  **godina** | **2019. godina** | | **2021. godina** | | **2022. godina** | |
| **Limit A** | **Limit B** | **Limit A** | **Limit B** | **Limit A** | **Limit B** |
| **DV Sabunić** | 430.000,00 | 450.000,00 | 500.000,00 | 550.000,00 | 500.000,00 | 550.000,00 | 550.000,00 | 600.000,00 |

Proračunski korisnik ima obvezu usklađivanja svog financijskog plana s donesenim Proračunom Općine Privlaka i drugim proračunima iz kojih se financiraju. Odgovorna osoba proračunskog korisnika odgovorna je za zakonito i pravilno planiranje i izvršavanje financijskog plana.

1. **TERMINSKI PLAN ZA IZRADU PRORAČUNA I PRIJEDLOGA FINANCIJSKOG PLANA PRORAČUNSKOG KORISNIKA OPĆINE PRIVLAKA**

Nakon primitka prijedloga financijskog plana proračunskog korisnika za 2019. godinu, a najkasnije do 15. rujna tekuće godine, Jedinstveni upravni odjel Općine Privlaka dostavlja prijedlog Službi za proračun i financije za izradu prijedloga Proračuna Općine Privlaka.

Služba za proračun i financije izrađuje Nacrt Proračuna (uravnoteženje prihoda i rashoda) za proračunsku godinu i projekcije za slijedeće dvije godine, te ih dostavlja Načelniku do 15. listopada tekuće godine.

Načelnik utvrđuje prijedlog proračuna i projekcije te ih podnosi predstavničkom tijelu na donošenje do 15.studenog tekuće godine.

U tijeku rasprave o prijedlogu Proračuna, podneseni amandmani kojima se predlaže povećanje rashoda iznad iznosa utvrđenih prijedlogom, mogu se prihvatiti pod uvjetom da se istodobno predloži smanjenje nekih drugih rashoda, ali ne smiju biti na teret proračunske zalihe.

Predstavničko tijelo donosi proračun na razini podskupine ekonomske klasifikacije za iduću proračunsku godinu i projekciju na razini skupine ekonomske klasifikacija za sljedeće dvije proračunske godine do konca tekuće godine i to u roku koji omogućuje primjenu proračuna s 1. siječnja godine za koju se odnosi proračun.

1. **DOSTUPNOST MATERIJALA**

Na Internet stranici Općine Privlaka [www.privlaka.hr](http://www.privlaka.hr) nalaze se ove Upute za izradu prijedloga proračuna i financijskog plana proračunskog korisnika Općine Privlaka za razdoblje od 2019. do 2021. godine.

Na Internet stranici Ministarstva financija www.mfin.hr ((Proračun/Lokalni proračun) nalaze se Upute za izradu proračuna jedinice lokalne i područne (regionalne) samouprave za razdoblje od 2019. – 2021. godine, model prijedloga financijskog plana (naslovna strana) i model prijedloga financijskog plana proračunskog korisnika.

KLASA: 400-08/18-01/03

URBROJ: 2198/28-03/3-18-1

Privlaka, 05. rujna 2018. godine